Mattilsynet: Kok importerte, fryste bær
Årsaken er at Mattilsynet mistenker at disse bærene kan være en smittekilde. Hepatitt A-viruset dør ved koking. Det har så langt i år vært meldt om en unormal økning i antall tilfeller av hepatitt A i Norge. 19 av tilfellene skyldes ifølge Folkehelseinstituttet samme variant av viruset, og det tyder på en felles smittekilde. Undersøkelser av virus fra pasientene viser at utbruddet i Norge trolig har sammenheng med et pågående utbrudd med hovedtyngde i Italia. Mistenkt smittekilde i dette utbruddet er importerte, fryste bær, melder Mattilsynet. - Det europeiske utbruddet har pågått lenge, og selv om importerte, fryste bær mistenkes å være smittekilden, arbeider man fortsatt i Europa med å spore hvor bærene kommer fra. Dette er tidkrevende arbeid, sier seniorrådgiver Laila Jensvoll i Mattilsynet.
For å hindre flere utbrudd av hepatitt A - smittsom leverbetennelse - anbefaler Mattilsynet at alle importerte, fryste bær kokes i ett minutt før de spises.